கன்னிக்கோவில் இராஜா

கன்னிக்கோவில் இராஜா (kannikovil raja) இந்தியாவின் தமிழ்நாடு மாநிலத்தைச் சேர்ந்த ஓர் எழுத்தாளர் ஆவார். 1975 ஆம் ஆண்டு டிசம்பர் மாதம் 11 ஆம் தேதியன்று இவர் பிறந்தார். செ.இராஜா என்பது இவரது இயற்பெயராகும். கவிஞர், எழுத்தாளர், பதிப்பாளர், இதழாசிரியர், சிறார் இலக்கியச் செயல்பாட்டாளர், கட்டுரையாளர், புத்தகம் மற்றும் இதழ்கள் வடிவமைப்பாளர் என தொடர்ந்து இயங்கி வருகிறார். குழந்தைகளுக்கான கதைசொல்லியாகவும் பரவலாக அறியப்படுகிறார். தினமணி சிறுவர்மணி, இந்து தமிழ் திசை போன்ற இதழ்களில் சிறுவர்களுக்காகப் பல கதை, கட்டுரைகளை எழுதியுள்ளார். கவிஞாயிறு தாராபாரதி ஐக்கூ விருது, அழ. வள்ளியப்பா நினைவுப் பரிசு, ஈரோடு தமிழன்பன் விருது உள்ளிட்ட பல்வேறு விருதுகளைப் பெற்றுள்ளார்.

வாழ்க்கைக் குறிப்பு 
சென்னை அபிராமபுரத்தில் உள்ள கன்னிக்கோவில் பள்ளத்தில், செந்தாமரை-கஸ்தூரி தம்பதியருக்கு மகனாகப் பிறந்தார். இராஜா முத்தையா மேல்நிலைப்பள்ளியில் பயின்றார். அண்ணாமலைப் பல்கலைக்கழகத்தில் அஞ்சல் வழியில் பயின்று இளங்கலை பட்டம் பெற்றார். இதழாளராகவும், புத்தகம் மற்றும் இதழ்கள் வடிவமைப்பாளராகவும் பணியாற்றினார். டாக்டர் அம்பேத்கார் இரவுப் பாடசாலை ஒன்றைத் தொடங்கி மாணவர்களுக்குத் தமிழ் கற்பித்தார். இராஜேஸ்வரி என்ற பெண்ணை திருமணம் செய்து கொண்டார். தம்பதியருக்கு ஒரு மகன், ஒரு மகள் என இரண்டு குழந்தைகள் உள்ளனர். 
இலக்கியச் செயல்பாடுகள்
பல்வேறு இதழ்களில் தான் எழுதி வந்த ஐக்கூ கவிதைகளைத் தொகுத்து 2005 ஆம் ஆண்டில்  தொப்புள்கொடி என்ற தலைப்பில் நூலாக வெளியிட்டார். 58 பெண் கவிஞர்களின் ஐக்கூ கவிதைகளைத் தொகுத்து தென்றலின் சுவடுகள் என்ற தலைப்பில் நூலாக்கி வெளியிட்டார். இந்நூல் கோவை அரசு பெண்கள் கல்லூரியிலும், சிவகாசி பெண்கள் கல்லூரியிலும் பாடமாக வைக்கப்பட்டது.  எழுத்து இலக்கிய அமைப்பின் நூலாக்கப் போட்டியில் இவருடைய பூமிக்கு இறங்கி வந்த குட்டிமேகம் என்ற நூல், சிறந்த சிறார் நூலாகத் தேர்ந்தெடுக்கப்பட்டது. சாகித்ய அகாதெமி தொகுத்து வெளியிட்ட  சிறுவர் கதைகள், தமிழ் ஹைக்கூ ஆயிரம் ஆகிய நூல்களில் இவருடைய படைப்புகள் இடம்பெற்றன. கலைஞன் பதிப்பக வைரவிழாவை ஒட்டி இந்திய ஆய்வியல் துறை மலாய்ப் பல்கலைக்கழகத்துடன் இணைந்து நடத்திய நூலாக்கப் போட்டியில் இவருடைய தங்க மீன்கள் சொன்ன கதைகள் என்ற நூல் தேர்ந்தெடுக்கப்பட்டு மலேசியாவில் வெளியிடப்பட்டது.

சிறார் இலக்கியம்
தான் எழுதிய சிறார் பாடல்களைத் தொகுத்து மழலைச்சிரிப்பு என்ற தலைப்பில் நூலாக வெளியிட்டார். குழந்தை இலக்கிய எழுத்தாளர்களின் வாழ்க்கையைத் தொகுத்து ஒரு நூலாக வெளியிட்டார்.

இதழியல் வாழ்க்கை
புதிய செம்பருத்தி இதழின் ஆசிரியர் குழுவிலும், பொதிகை மின்னல் இதழின் இணையாசிரியராகவும்  இவர் பணியாற்றினார். குறுஞ்செய்தி மூலம் ஐக்கூ இதழை நடத்தினார். கவிதைகளுக்காக ‘துளிப்பா’ மின்னிதழையும், சிறார்களுக்காக அரும்பின் புன்னகை என்ற இதழையும் நடத்தினார். மின்மினி ஐக்கூ என்ற இதழின் ஆசிரியராகவும் உள்ளார்.
சிறார் நூல்களுக்காகவே, லாலிபாப் சிறுவர் உலகம் என்ற பதிப்பகத்தைத் தொடங்கி அதன் மூலம் பல நூல்களை வெளியிட்டுள்ளார்.

இலக்கியத் தோப்பு கன்னிக்கோவில் இராஜா என்ற தலைப்பில் முனைவர் மு. குமரகுரு இவரது படைப்புகளைத் திறனாய்வு செய்துள்ளார். மலாயா பல்கலைக்கழக இந்திய ஆய்வியல் துறையும், அண்ணாமலைப் பல்கலைக்கழகத் தமிழியல் துறையும் இணைந்து கலைஞன் பதிப்பகம் மூலம் இந்நூலை வெளியிட்டுள்ளன.

நூல்கள்
கவிதை நூல்கள்
தொப்புள்கொடி (ஐக்கூ)
ஆழாக்கு (ஐக்கூ)
வனதேவதை (ஐக்கூ)
பெரிதினும் பெரிது (ஐக்கூ)
கன்னிக்கோவில் முதல் தெரு (ஐக்கூ+லிமரைக்கூ)
சென்னைவாசி (லிமரைக்கூ)
சொற்களில் சுழலும் கவிதை (புதுக்கவிதை)
நிறமற்ற கடவுள் (நவீனக் கவிதை)

சிறார் சிறுகதை நூல்கள்
ஒரு ஊர்ல... ஒரு ராஜா ராணி
அணில் கடித்த கொய்யா
பூமிக்கு இறங்கி வந்த குட்டி மேகம்
அப்துல்கலாம் பொன்மொழிக்கதைகள்
கொம்பு முளைத்த குதிரை
தங்கமீன்கள் சொன்ன கதைகள்
ஒற்றுமையே வலிமையாம்
நிலவை எச்சரித்த கரடிக்குட்டி
மூக்கு நீண்ட குருவி
அப்பா பேச்சு கா...
சப்போட்டா
சா.. பூ... திரி
பட்டாம்பூச்சி தேவதை
ஏழு வண்ண யானை
குள்ளநரி திருடக்கூடாது
காந்தி தாத்தா பொன்மொழிக் கதைகள்
வனதேவதையின் பச்சைத் தவளை
பாராசூட் பூனை
பிடிங்க... பிடிங்க... மயில் முட்டையைப் பிடிங்க...
லாலிபாப் விரும்பிய கடல்கன்னி
டைனோசர் முட்டையைக் காணோம்
கண்ணாமூச்சி விளையாடிய ரோபோ
விழுதில் ஆடிய குரங்குகள்
விளையாட்டை நிறுத்திய தும்பிகள்
சிறகு முளைத்த கதை விலங்கு
நெல் மரப் பறவை
கரடி டாக்டர்
காட்டுக்கு ராஜா யாரு?
ஏழு கடல் தாண்டி.. ஏழு மலை தாண்டி...
மியாவ் ராஜா
வித்தை செய்யும் நத்தை

சிறார் பாடல்கள்
மழலைச் சிரிப்பு
கொக்கு பற.. பற...
மியாவ்... மியாவ்... பூனைக்குட்டி
மே... மே... ஆட்டுக்குட்டி
கிலுகிலுப்பை
கீக்கீ கிளியக்கா...
குக்கூ குயிலக்கா
கலகல கரடியார்
மொச.. மொச.. முயல்குட்டி
புள்ளி புள்ளி மான்குட்டி
சிக்கு புக்கு ரயில்பூச்சி

மேற்கோள்கள்

.

பகுப்பு:தமிழக எழுத்தாளர்கள்
பகுப்பு:1975 பிறப்புகள்
பகுப்பு:வாழும் மக்கள்
பகுப்பு:சிறுவர் இலக்கிய எழுத்தாளர்கள்